***ΦΑΚΕΛΟΣ ΥΛΙΚΟΥ***

***ΕΝΟΤΗΤΑ 6***

***« Ο πρωταγόρειος μύθος: το δώρο του Δία»***

**METAΦΡΑΣΗ**

Και επειδή ο άνθρωπος είχε μερίδιο στη θεϊκή φύση, πρώτα μόνος από τα ζώα πίστεψε σε θεούς λόγω της συγγένειάς του με το θεό, και προσπαθούσε να ιδρύσει και βωμούς και αγάλματα θεών⋅ έπειτα γρήγορα άρθρωσε με την τέχνη γλώσσα και λέξεις και βρήκε κατοικίες και ρούχα και υποδήματα και στρωσίδια και τροφές από τα  γη⋅ έτσι λοιπόν εφοδιασμένοι οι άνθρωποι στην αρχή κατοικούσαν σκορπισμένοι, πόλεις όμως δεν υπήρχαν⋅ καταστρέφονταν λοιπόν από τα θηρία επειδή ήταν από κάθε άποψη πιο αδύνατοι από αυτά, και οι τεχνικές γνώσεις ήταν σ’ αυτούς σημαντική βοήθεια για την τροφή, ανεπαρκής ωστόσο για τον πόλεμο με τα θηρία⋅ γιατί  δεν είχαν ακόμα την τέχνη για την οργάνωση μιας πολιτείας, της οποίας μέρος είναι η πολεμική⋅ ένιωθαν λοιπόν την ανάγκη να μαζεύονται πολλοί μαζί και να εξασφαλίζουν τη σωτηρία τους χτίζοντας πόλεις⋅ όποτε λοιπόν μαζεύονταν αδικούσαν ο ένας τον άλλον, επειδή δεν είχαν την πολιτική τέχνη, έτσι που διασκορπιζόμενοι πάλι καταστρέφονταν. Ο Δίας τότε επειδή φοβήθηκε για το γένος μας, μήπως χαθεί εντελώς, στέλνει τον Ερμή που έφερνε στους ανθρώπους τη σωφροσύνη (το σεβασμό των άγραφων νόμων) και τη δικαιοσύνη, για να υπάρχει (να επικρατήσει) τάξη των πόλεων και συνδετικές σχέσεις φιλίας. Ρωτάει λοιπόν ο Ερμής τον Δία, με ποιον επιτέλους τρόπο να δώσει στους ανθρώπους τη δικαιοσύνη και τη σωφροσύνη⋅ ποιο από τα δυο, όπως έχουν μοιραστεί οι τέχνες έτσι να μοιράσω και αυτές; Και έχουν μοιραστεί ως εξής: ένας που κατέχει την ιατρική είναι αρκετός για πολλούς απλούς πολίτες, όμοια και οι άλλοι τεχνίτες⋅ με τον ίδιο τρόπο να εγκαταστήσω λοιπόν ανάμεσα στους ανθρώπους τη δικαιοσύνη και τη σωφροσύνη ή να τις μοιράσω σε όλους; Σε όλους, είπε ο Δίας, και όλοι να έχουν μερίδιο⋅ γιατί δεν θα υπάρχουν πόλεις, αν λίγοι έχουν μερίδιο σ’ αυτές, όπως και ακριβώς σε άλλες τέχνες⋅ και θέσπισε ένα νόμο εκ μέρους μου, να θανατώνουν αυτόν που δεν μπορεί να μετέχει στο σεβασμό και στη δικαιοσύνη. Έτσι λοιπόν, Σωκράτη, και γι’ αυτούς τους λόγους και οι άλλοι και οι Αθηναίοι, όταν γίνεται λόγος για ζήτημα σχετικό με την ικανότητα του οικοδόμου ή για κάποια άλλη τεχνική ικανότητα νομίζουν ότι λίγοι έχουν δικαίωμα συμβουλής, και εάν κάποιος που είναι έξω από τους λίγους επιχειρεί να δίνει συμβουλές δεν τον δέχονται, όπως εσύ λες⋅ σωστά (δεν τον δέχονται), όπως εγώ ισχυρίζομαι⋅ όταν όμως πηγαίνουν σε σύσκεψη για την πολιτική αρετή, που πρέπει να διέπεται ολόκληρη από δικαιοσύνη και σωφροσύνη, ορθά δέχονται κάθε άνθρωπο με την ιδέα ότι αρμόζει βέβαια στον καθένα να μετέχει σ’ αυτήν την αρετή, αλλιώς δεν είναι δυνατό να υπάρχουν πολιτείες⋅ αυτή, Σωκράτη, είναι η αιτία αυτού του πράγματος.

**Η ΔΟΜΗ ΤΗΣ ΕΝΟΤΗΤΑΣ**

Ο άνθρωπος συµµετέχει στη θεία φύση και αποκτά τους πρώτους θεσµούς (θρησκεία, γλώσσα, κατοικία).  Ζώντας µόνος ο άνθρωπος εξοντώνεται από τα θηρία. Για την αντιμετώπιση των κινδύνων οι άνθρωποι συναθροίζονται, αλλά αλληλοεξοντώνονται αφού δεν κατέχουν την πολιτική τέχνη.  Ανήσυχος ο ∆ίας για τον επικείµενο αφανισµό του ανθρώπινου γένους, στέλνει τον Ερµή µε τα δώρα του, την Αιδώ και τη ∆ίκη. Ο Ερµής ζητά να µάθει τον τρόπο διανοµής της δικαιοσύνης και της σωφροσύνης. Ο ∆ίας διατάζει η απονοµή να γίνει σε όλους χωρίς εξαίρεση. Όποιος δε συµµετέχει στο σεβασµό και τη δικαιοσύνη θα τιµωρείται αυστηρότατα. Επιµύθιο: η πολιτική τέχνη δε δόθηκε στον άνθρωπο εν τη γενέσει του, αλλά κατακτήθηκε από τον άνθρωπο ως αποτέλεσμα της χρείας και της πικρής πείρας που αποκόμισε μέσα στην  εχθρική φύση.

***ΠΡΑΓΜΑΤΟΛΟΓΙΚΑ – ΙΔΕΟΛΟΓΙΚΑ ΣΧΟΛΙΑ***

**Θείας µετέσχε µοίρας (= µερίδιο στη θεϊκή φύση)**: Η φωτιά προσδιορίζεται ως θεϊκός κλήρος διότι: α). Την είχαν πρώτα οι θεοί. β). Την δώρισε στους ανθρώπους ένας θεός. γ). Λόγω του δώρου αυτού πίστεψε στους θεούς. Η τέχνη του Ηφαίστου και η σοφία της Αθηνάς αποτέλεσαν τη βάση για να φτιάξει ο άνθρωπος τον πολιτισµό του και να παρέµβει στη φύση προσαμρόζοντάς την κατά βούληση. Έτσι λοιπόν, γίνεται και ο ίδιος ένας µικρός θεός που τροποποιεί το φυσικό περιβάλλον στις δικές του ανάγκες. Άλλωστε η φωτιά για τους αρχαίους λαούς αποτελούσε ένα φυσικό στοιχείο µε µεγάλη µεταµορφωτική δύναµη.

**Πρώτον µεν διά την του θεου συγγένειαν**: Μετέχοντας στη θεϊκή µοίρα συγγενεύει µε τους θεούς, αφού αποκτά κάτι που µέχρι τότε το είχαν αποκλειστικά εκείνοι, τη δύναµη και την ικανότητα να µεταµορφώνει το φυσικό περιβάλλον. Αυτή η πνευµατική συγγένεια, σύµφωνα µε τον Πρωταγόρα, εξηγεί και το λόγο για τον οποίο µόνο ο άνθρωπος από τα άλλα ζώα λατρεύει τους θεούς.

**Θεούς ενόµισε, καί επεχείρει βωµούς τε ιδρύσθαι και αγάλµατα θεών**: Το σηµείο αυτό υπαινίσσεται τη δηµιουργία της θρησκείας, την πίστη δηλαδή του ανθρώπου σε ανώτερες – υπερφυσικές δυνάµεις, καθώς και τη δηµιουργία χρήσιµων για τις τελετές µέσων, όπως βωµών, αγαλµάτων κ.λπ*. Η άποψη αυτή από µερικούς θεωρείται πλατωνική, αφού ο Πρωταγόρας ήταν σκεπτικιστής (αγνωστικιστής) και καθόλου βέβαιος για την ύπαρξη των θεών.*

Εδώ η λέξη έχει την πρώτη της σημασία: μέρος, μερίδιο. Με την έκφραση θεία μοῖρα ο Πρωταγόρας αναφέρεται στη φωτιά και την έλ­ λογη ικανότητα της χρήσης της (ἔμπυρος τέχνη), που ο άνθρωπος είχε πάρε από τους θεούς Ήφαιστο και Αθηνά. Υπονοείται η αρχαιοελληνική αντίληψη ότι η –ανεξήγητη κατά τα άλλα–ανθρώπινη λογικότητα ανάγεται στον θεό ή είναι ο θεός μέσα μας. Μια τέτοια αναγωγή κάνει ο Πλάτων: «Πρέπει όμως να καταλάβουμε ότι το κυρίαρχο είδος της ψυχής, που δώρισε ο Θεός στον καθένα μας, είναι ένας δαίμων. Είναι αυτό που, όπως είπαμε, κατοικεί στην κορυφή του σώματος και μας ανυψώνει από τη Γη προς τον συγγενικό μας ουρανό, γιατί η αλήθεια είναι ότι είμαστε φυτά όχι της Γης αλλά του ουρανού» (Τίμαιος 90a, μετάφραση Β. Κάλφας). Ο Αριστοτέλης υποστηρίζει: «Μπορούμε, δηλαδή, να πούμε ότι κινεί τα πάντα μέσα μας ένας θεός εσωτερικός. Και του λογικού στοιχείου ακόμα, αρχή δεν είναι το λογικό στοιχείο, αλλά κάτι ανώτερο. Τι άλλο, λοιπόν, θα είναι ανώτερο και από την επιστήμη και από τον νου, παρά ο θεός;» (Ἠθικὰ Εὐδήμια 1248a26­29, μετάφραση Β. Μπετσάκος)

**Επειτα φωνήν καί ονόµατα ταχύ διηρθρώσατο**:

Ο Πρωταγόρας αναφέρεται στη γλώσσα, τον έναρθρο λόγο (διηρθρώσατο, διά + ἄρθρον = μέλος). Η φωνὴ είναι καταρχάς ο άναρθρος ήχος που παράγεται από τον λάρυγγα, τις φωνητικές χορδές και τη στοματική κοιλότητα είτε των ζώων είτε των ανθρώπων. Η αρθρωμένη φωνὴ αποτελείται σε πρώτο επίπεδο από διακριτούς ήχους (φθόγγους), που από μόνοι τους δεν έχουν νοηματικό φορτίο· κατά τον Πλάτωνα: ὧν γε τὰ ἐναργέστατα αὐτὰ τὰ ἑπτὰ [τα φωνήεντα] φωνὴν μόνον ἔχει, λόγον δὲ οὐδ’ ὁντινοῦν (Θεαίτητος 203b). Νοηματικό φορτίο έχουν τα σύνολα φθόγγων, τα ὀνόματα, δηλαδή οι λέξεις (από το φάκελο υλικού)

Πράγματι, η γλώσσα ως µέσο επικοινωνίας των ανθρώπων, αποτελεί τη βασικότερη πολιτιστική προϋπόθεση.  Σχετικά µε τη γένεση της γλώσσας οι απόψεις διίστανται. Ο ***Ηρόδοτος***αντιπροσωπεύει τη µερίδα εκείνη του αρχαίου κόσµου που υποστηρίζει ότι η γλώσσα είναι σύµφυτη µε τη δηµιουργία του ανθρώπου. Αναφέρει µάλιστα το πείραµα του βασιλιά των Αιγυπτίων, Ψαµµήτιχου, που διηγείται δύο βρέφη, τα οποία έως τα δυο τους χρόνια δεν είχαν ακούσει ανθρώπινη οµιλία, οπότε η πρώτη τους λέξη ήταν φρυγική. Από αυτό συµπέρανε ότι πρωτοπλάστηκαν οι Φρύγες και όχι οι Αιγύπτιοι. Αντίθετα οι ***σοφιστές***υποστήριζαν ότι η γλώσσα είναι κοινωνικό προϊόν, επινόηση του ανθρώπου για την εξυπηρέτηση των βιοτικών και πνευµατικών του αναγκών. ***Η σύγχρονη γλωσσολογική επιστήµη***συµφωνεί µε τους σοφιστές ότι η γλώσσα δηµιουργήθηκε εξελικτικά. Και θεωρεί ως πρώτο γλωσσικό επίτευγµα την άρθρωση φθόγγων (ήχων) µε την οποία σχηµατίζονται λέξεις για την εξυπηρέτηση των πρακτικών, εµπειρικών αναγκών της καθηµερινότητας. Στην πορεία προχώρησε στην άρθρωση των λέξεων, δηλαδή στη συστηµατοποίηση της γλώσσας με σκοπό να εκφράσει πιο σύνθετες έννοιες. Άρα, πράγµατι ο λόγος είναι καθαρά ανθρώπινο επίτευγμα, που δεν εµφανίζεται ούτε στα ζώα.  Η γλώσσα λοιπόν είναι προϊόν πολιτισμικής εξέλιξης.

**Καί οικήσεις… καί έκ γης τροφάς ηυρετο**: είναι χαρακτητιστικό ότι τα επιτεύγματα του ανθρώπου τα οποία ανάγονται στο «δώρο» της φωτιάς δεν παρατίθενται χρονολογικά, αλλά αξιολογικά: πρώτα η θρησκεία, κατόπιν η γλώσσα και τέλος τα υλικά επιτεύγματα (ενώ η σειρά είναι ακριβώς αντίθετη).

**Πολιτικὴν γὰρ τέχνην οὔπω εἶχον, ἧς μέρος πολεμική: γιατί η πολεμική ικανότητα, θεωρείται μορφή πολιτικής συμπεριφοράς;**

Αυτό γίνεται, διότι εδώ ο πόλεμος νοείται ως προσπάθεια μιας κοινωνικής ομάδας να αμυνθεί, πράγμα το οποίο και προϋποθέτει συναίσθηση της ομάδας (δηλ. πολιτική συνείδηση) και όχι μόνο ως βίαια συμπεριφορά ανθρώπου προς άνθρωπο (όπως εμείς σήμερα εννοούμε τον πόλεμο. Εξάλλου, και σήμερα οι πόλεμοι μπορούν κατά μια έννοια να διαχωριστούν σε δίκαιους και άδικους).

**Εζήτουν γάρ αθροίζεσθαι καί σώζεσθαι κτίζοντες πόλεις**: Σύµφωνα µε την  συλλογιστική του Πρωταγόρα, η κοινωνία συστάθηκε λόγω του φόβου των ανθρώπων από τα θηρία. Η κοινωνία είναι αναγκαία, για την αντιμετώπιση των εξωτερικών εχθρών. Όµως, όταν εκλείψει ο εξωτερικός κίνδυνος, η κοινότητα διαλύεται.

**Ηδίκουν αλλήλους**:  Η έλλειψη της πολιτικής ικανότητας έκανε τους ανθρώπους να φέρονται άδικα και να αλληλοσπαράσσονται. Εποµένως, από µόνη της η «έντεχνος σοφία» δεν είναι αρκετή για την εξασφάλιση της σωτηρίας του ανθρώπινου γένους.

**Ζευς ουν δείσας… αιδώ τε καί δίκην**: Προϋπόθεση για την επιτυχία της κοινωνικής συµβίωσης είναι η αρµονία των µελών της. Η αρµονία θα επιτευχθεί µέσα από το σεβασµό στους άγραφους νόµους (αιδώς) και την υπακοή στους γραπτούς (δίκην). Έτσι εξομαλύνονται οι διαφορές των ανθρώπων και χαλιναγωγούνται τα κακά ένστικτά τους. Η ύπαρξη ηθικών νόµων και ο σεβασµός τους είναι ανεξάρτητος µε το φόβο της ποινής. Είναι αποτέλεσµα ανώτερης ηθικής παρόρµησης και καταδεικνύει τη δυνάµει ανωτερότητα της ανθρώπινης φύσης. Έτσι, ο σεβασµός και η ντροπή, ως αποτέλεσµα αυτού, εξασφαλίζει την ύπαρξη των  κοινωνικών θεσµών, των ηθικών κανόνων. Επίσης η υπακοή στους νόµους (δίκην) αναστέλει την αντικοινωνική συµπεριφορά. Οι νόµοι ως έκφραση της λεπτής ισορροπίας µεταξύ δικαιωµάτων και υποχρεώσεων, προσωποποιούν το συναίσθηµα της δικαιοσύνης, που είναι έµφυτο στον άνθρωπο.  Άρα, με  αυτά τα δύο στοιχεία (αιδώς και Δίκη) σφυρηλατούνται δεσµοί φιλίας και επιτυγχάνεται η συµπληρωµατικότητα της κοινωνικής ζωής. Αποτρέπεται η σύγχυση και η αταξία.  Το άτοµο βγαίνει από τα πλαίσια της ατοµικότητας του και καθίσταται ικανός να λειτουργεί στα πλαίσια της οµάδας, για την επίτευξη του κοινού καλού.

**Καί νόµον γε θές…ως νόσον πόλεως**: η αυστηρότητα της ποινής υποβάλλει στη αντίληψη για την αναγκαιότητα της αποδοχής των συμβιωτικών κανόνων από όλους. Από την άλλη η χαρακτηριστική παρομοίωση «ως νόσον πόλεως» υπονοεί ότι η πολιτική αρετή διδάσκεται (όπως και μια ασθένεια θεραπεύεται). Ο πολίτης που αδυνατεί να συµµετάσχει στην αιδώ και τη δίκη, παραλληλίζεται µε άρρωστο µέλος του ανθρώπινου σώµατος και πρέπει να αποµακρύνεται για το καλό του οργανισµού. Η συµπεριφορά αυτή βέβαια προς τα νοσηρά µέλη της κοινωνίας είναι απάνθρωπη, θέλει όµως να τονίσει την επιτακτική ανάγκη για συµµετοχή όλων στο σεβασµό και τη δικαιοσύνη.

**Α**ι **τέχναι νενέµηνται**: Αναφέρεται εδώ η ***αξία του καταµερισµού της εργασίας***από τα πρώτα κιόλας στάδια της κοινωνικής ζωής και πόσο αυτός καθόρισε την εξέλιξη του πολιτισµού.

**ΕΡΜΗΝΕΥΤΙΚΗ ΠΡΟΣΕΓΓΙΣΗ**

Ο Σωκράτης υποστήριξε σε προηγούμενο στάδιο της συζήητησης με τον Πρωταγόρα ότι οι Αθηναίοι αποδέχονται την άποψη όλων των πολιτών στην εκκλησία του δήµου, µόνο όταν µιλούν για πολιτικά θέματα και όχι για τεχνικά. Στη βάση αυτή στήριξε την άποψη του για το µη διδακτό της αρετής. Ο Πρωταγόρας σε αυτή την ενότητα δικαιώνει τους Αθηναίους γι’ αυτή τη στάση τους χρησιµοποιώντας το ίδιο επιχείρηµα µε του Σωκράτη, ιδωμένο από µια άλλη οπτική: όλοι µπορούν να δώσουν συµβουλές για τα πολιτικά ζητήµατα, γιατί όλοι έχουν μερίδιο στην «αιδώ» και τη «δίκην». Αυτά τα δύο στοιχεία που αποτελούν τη βάση της πολιτικής αρετής κατακτήθηκαν κατά την ιστορική τους εξέλιξη από τους ανθρώπους και δεν είναι έµφυτα.

***Για τον Πρωταγόρα κάθε πολίτης είναι κάτοχος της πολιτικής αρετής. Γίνεται υπέρµαχος μιας πιο δηµοκρατικής αντίληψης. Αντίθετα ο Σωκράτης και ο Πλάτωνας, οι οποίοι θεωρώντας την αρετή ως επιστήµη, δεν αναγνωρίζουν για κατόχους της όλους τους ανθρώπους, αλλά µόνο τους ειδικούς, τους διανοούµενους και τους επιστήµονες***.

**Η αιδώς και η Δίκη**

Πρόκειται για έννοιες σύνθετες που δεν μπορούν να αποδοθούν μονολεκτικά. **Η αιδώς** ταυτίζεται με την ηθικότητα, τη σωφροσύνη, το σεβασµός στους άγραφους νόµους, τη σεµνότητα, τον αυτοσεβασµός,το φιλότιµο. Είναιτο συναίσθηµα ντροπής, που αισθάνεται ο άνθρωπος για κάθε ενέργειά του, η οποία αντίκειται στους παραδεδεγμένους ηθικούς κώδικες του κοινωνικού συνόλου όπου ζει.  **Η ∆ίκη** είναι το έμφυτο συναίσθηµα  δικαιοσύνης. Η αντίληψη του δικαίου και του άδικου. Και οι δύο κρατούν δεµένους ψυχικά τους ανθρώπους, ώστε να µη συγκρούονται και έτσι να αποφεύγεται, να προλαµβάνεται ή και να καταστέλλεται η αδικία. Κατ’ αυτό τον τρόπο δε εξασφαλίζεται η οµαλή συµβίωση, διασφαλίζεται η συνοχή του συνόλου, διατηρείται η ισορροπία και επικρατεί τάξη.

**Οι νεωτερισμοί του κειμένου σε σχέση με τις έως τότε αντιλήψεις**

* Η γλώσσα στο κείμενο του Πρωταγόρα παρουσιάζεται ως βήμα πολιτιστικής εξέλίξης, είναι κάτι που προϋποθέτει πρώτα μια κάποια φάση ωρίμανσης των ανθρώπινων κοινωνιών (πράγμα που δέχεται και η σύγχρονη γλωσσολογία), ενώ έως τότε πίστευαν ότι η γλώσσα είναι κάτι το έμφυτο.
* Η ανακάλυψη της έννοιας του θεού είναι κι αυτή κάτι που δε συνοδεύει τον άνθρωπο από τα πρώτα βήματα των ανθρώπινων κοινωνιών, αλλά προέκυψε μετά από κάποιο σημείο ωρίμανσής του (ενώ έως τότε πίστευαν ότι ο άνθρωπος από την πρώτη στιγμή της δημιουργίας του πίστεψε στους θεούς).
* Ο Δίας εδώ δεν είναι θεός εκδικητικός, αλλά θεός φιλάνθρωπος που μεριμνά για το ανθρώπινο είδος (όχι μόνο δεν του στερεί το δώρο της φωτιάς, αλλά του χαρίζει και την «αιδώ» και την «δίκη».

**Η διαφορά στο σκεπτικό του Πρωταγόρα από αυτό του Αριστοτέλη στα «πολιτικά».**

Ενώ ο Πρωταγόρας θεωρεί ότι οι πρώτες απόπειρες για οργάνωση κοινωνικής ζωής ήταν κυρίως αποτέλεσμα της ανάγκης για επιβίωση και προστασία από τις εξωτερικές απειλές, ο Αριστοτέλης δέχεται ότι οι άνθρωποι είναι «φύσει» κοινωνικά όντα, ότι δηλ. έχουν μια φυσική παρόρμηση για κοινωνική-ομαδική ζωή που δεν ερμηνεύεται πάντα από την ανάγκη (έτσι λ.χ. και εμείς κάνουμε φιλίες όχι επειδή έχουμε πάντα κάποιο συμφέρον, αλλά απλώς και μόνο για την κάλυψη της φυσικής μας ανάγκης για συντροφικότητα και αλληλοσυμπλήρωση). Κατά τον Αριστοτέλη η κοινωνία δεν αποτελεί ένα τεχνητό κατασκεύασμα, αλλά είναι αποτέλεσµα έµφυτης ορµής του ανθρώπου για επικοινωνία. Η έμφυτη κοινωνικότητά του ωθεί τον άνθρωπο στην επιδίωξη της οργάνωσης συμβιωτικής ομάδας.

**Κριτική της επιχειρηματολογίας του Πρωταγόρα**

Έως το σημείο αυτό ο Πρωταγόρας δεν ανατρέπει τις παραδοχές του Σωκράτη (ο οποίος ισχυρίζεται ότι οι άνθρωποι έχουν εκ φύσεως την πολιτική ικανότητα). Παραδέχεται ότι όλοι οι άνθρωποι έχουν πολιτική ικανότητα, αφού την έχουν πάρει ως δώρο από το θεό. Όμως, το αν αυτή η ικανότητα (η μικρή ποσότητά της που έχει δοθεί στον καθένα από το θεό) αναπτυχθεί σε πλήρη πολιτική αρετή, αυτό (εννοεί) είναι αποτέλεσμα των ερεθισμάτων που ο άνθρωπος θα δεχθεί καθώς μεγαλώνει και αναπτύσσεται. Έτσι, θεωρεί ότι ο ίδιος, ως δάσκαλος της αρετής, είναι ένας από αυτούς που επηρεάζει προς την κατεύθυνση αυτή και μπορεί να διδάξει σε κάποιον την πολιτική αρετή. Στο σημείο αυτό ο Πρωταγόρας συμφωνεί με τον Αριστοτέλη, ο οποίος στα «Ηθικά Νικομάχεια» υποστηρίζει ότι η πολιτική ικανότητα είναι ζήτημα εθισμού (μ’ αυτόν το «εν δυνάμει» πολιτικό ον άνθρωπος μπορεί να γίνει «εν ενεργεία»).